**Jegyzőkönyv**

**Készült:** Zalaszentgrót Város Önkormányzat Képviselő-testületének 2015. augusztus 27-én

1800 órai kezdettel tartott **rendkívüli** üléséről.

**Helye:** Városháza Deák Ferenc terem

Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Takács Tibor képviselő

Vári Mária képviselő

Veress János képviselő

Gelencsér István képviselő

Dr. Tihanyi Ottó képviselő

Dr. Simon Beáta jegyző

Kozmáné Vadász Viktória műszaki ügyintéző

**Igazoltan távol marad:**

Kovács László képviselő

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket. Megállapítom, hogy a képviselő-testület 7 tagja jelen van, így határozatképes.

Kérem, aki egyetért a napirendi pontok tárgyalásával, szavazzon.

A képviselő-testület 7 igen szavazattal egyetért a napirendi pontok tárgyalásával.

**Napirendi javaslat:**

1. Döntés az adósságkonszolidációban nem részesült önkormányzatok fejlesztési támogatásának felhasználásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Víziközmű szolgáltatás gördülő fejlesztési tervének jóváhagyása

Előadó: Baracskai József polgármester

1. Egyebek
2. Kérdések, interpellációk

**1. sz. napirendi pont**

**Döntés az adósságkonszolidációban nem részesült önkormányzatok fejlesztési támogatásának felhasználásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy szeretettel köszöntöm Kozmáné Vadász Viktóriát, aki az adósságkonszolidációs összegek kidolgozásával foglalkozott az elmúlt hetekben. Hamarosan át is adom a szót neki, hogy a pályázatról tartson egy rövid tájékoztatást. A Gazdasági és Városfejlesztési Bizottság ülésén már röviden áttárgyaltuk a képviselőkkel is ezt a témát. Átadom a szót Takács Tibor elnök úrnak.

**Takács Tibor:** A Gazdasági és Városfejlesztési Bizottság 5 tagja egyhangúan javasolja a határozati javaslat elfogadását a testületnek a 181 millió forint elköltési módja tekintetében. Az előterjesztésben megismerhették a pályázatnak az elköltési lehetőségeit. A táblázat összeállítása volt a fő kérdés. Viktóriától megtudhattuk, hogy olyan munkákat próbáltak bele rakni, amit más egyéb pályázatokból és forrásokból nem lehet biztosítani, valamint megvalósítani. Részönkormányzati részről megjegyzem, hogy Zalaudvarnokon mi is szerettük volna a Hévízi úton a járdát felújítani, de a járda állami tulajdon teljes egészében és nem nyúlhatunk hozzá. Ezért más lehetőséget kerestünk.

**Baracskai József:** Egyszerűség, ésszerűség és megvalósíthatóság. Ez volt a fő szempont az összeállításában. Részletes tájékoztatást a Műszaki Osztályon kaphattak, mivel ők már régóta foglalkoztak ezzel a témával. A tavalyi anyag volt az alapja, de mivel a pályázati részletek megváltoztak, ezért újabb lehetőségeket kellett keresni.

**Kozmáné Vadász Viktória:** A keret összeg ebben az évben nem változott, viszont az előírások sokkal szigorúbbak lettek. Több adminisztratív dolognak kell megfelelni. Ezeket figyelembe véve már a pályázati kiírás előtt összegyűjtöttük a részönkormányzatok fejlesztési igényeit. Összeállítottunk egy listát, amit a keretösszegnek megfelelően próbáltunk szétosztani. Fontos volt, hogy ebbe olyan pályázati célok kerülhessenek bele, amelyek a közeljövőben nem valósíthatóak meg más pályázati forrásból. A rövid határidő miatt fejlesztéseket kellett választanunk, mivel ezek nem engedélykötelesek. Így született meg ez a táblázat. Másfél napunk van, hogy ezt a pályázatot benyújtsuk.

*17:07 perckor Beke László alpolgármester úr megérkezett.*

**Baracskai József:** Az elmúlt időszakban is voltak olyan pályázatok, amelyek elbírálására kerültek, többek között a Belügyminisztérium által kiírt pályázat. Ide adtunk be több járda programot, amelyek közül sokat megvalósítottunk. A művelődési központ esetében az érdekeltség növelő pályázat, amelyből a színpad körüli környezet rendbe tételével kapcsolatos dolgok szerepeltek, még nem került elbírálásra. Ezért nem szerepeltettük ezt jelenleg. Ha ez a pályázat nem sikeres 2 év múlva újra indulhatunk rajta. Az előttünk álló programok között szerepel a terület és településfejlesztési operatív program is, azért sem tettük be, mert azokra is lehet majd pályázni. A Leader pályázatra szintén lehet majd pályázni. A pályázataink alcéljainak legnagyobb része út felújítás. Ezeket más forrásból nem tudjuk finanszírozni. Erre most nyílik lehetőség. Röviden ismertetném a pályázati célokat és várnám a hozzáfűzni valókat. A Batthyány úti óvodához a szülők kérésére egy járdát terveztünk a biztonságos közlekedés érdekében. A gyógyszertár és rendelő intézet környékén ismételten fontos lenne a közintézményeinkhez való eljutás szempontjából, mert ott járnak a legtöbben. A Dózsa György utca és a Marton Lajos utca közti közlekedés a zöld ház megépítésével baleset veszélyessé is vált. Több éve halogatjuk ezt a folyamatot, ezért ideje lesz megvalósítanunk. A Platán téri út és Bartók Béla utca felújítása szükségszerű. A Malom út felújítása aktuális, hiszen a közmunkásainknak most ott a bázisa. A Honvéd utca felújítását folytatjuk azzal, hogy a Bajcsy-Zsilinszky utat már elkezdtük. A Kisfaludy utca tervei a legköltségesebbek, de reménykedem benne, hogy ez majd csökkeni fog az árajánlatkérések után. Itt elég szépen kiépült az utca, ezért is elengedhetetlen a vízelvezetés megoldása. Több járda felújításunk is van tervben: Erzsébet királyné, Nefelejcs, Dózsa György, Katalin lakótelep, Ady Endre, Kossuth, József Attila utcai járdák felújítása is szükségszerű már. Biztosan vannak még olyan járdák, amik felújítására várnak, de ezeket láttuk leginkább időszerűnek és indokoltnak. A felsorolt közterületek járdáinak felújításával kell elkezdenünk és a későbbiekben majd folytatjuk. A csapadékvíz elvezetés a Katalin lakótelepen korábban is aktuális volt, csak önerő hiányában nem került megvalósításra. Tervek megvannak és az árajánlatok is. Ezzel meg tudjuk oldani a Katalin lakótelep garázsainak csapadékvíz elvezetését. A korábbi energetikai pályázatoknál a hivatal tetőfelújítására nem került sor, ezért már régóta húzódó feladat. Napelemeket is akarunk tenni rá, ezért indokolt lenne a tetőcsere. A hivatali tárgyaló és házasságkötő terem felújítása több funkciós lesz. A házasságkötő teremben a dohos szagot meg kell szüntetni, hogy az ott házasulók méltóképpen érezhessék magukat. Konferenciák és fogadások tartására is alkalmas lesz. Az Ady utcai óvodában a kazáncsere megtörtént, most a Batthyány útiban is ezt meg szeretnénk tenni. A központi ravatalozó felújítása nem teljes lesz, kisebb átalakításokat és javításokat végzünk. A részönkormányzatok saját önálló döntése volt, hogy a felhasználható keretösszeget mire költik. Kisszentgrót városrészben több fórumon is elhangzott a Szabadság utcai járda felújítása, vagyis egy részének a megoldása. Zalaudvarnok városrészben a ravatalozó és az épület előtti tér térkövezésre, Zalakoppányban pedig a művelődési ház felújításra. Itt pontos költséget még nem tudunk, de ha nem fér bele, akkor a város vagy a részönkormányzat költségvetéséből igyekszünk pótolni. Aranyodon út felújítás lesz. Tüskeszentpéterben a ravatalozó felújítását terveztük. Csáford városrészben a fejlesztés több elemből tevődik össze úgy, mint a Vadász utca és Csokonai utca szakaszának, Lombos utca és Csáfordi utca összekötő szakaszának, Csáford buszforduló melletti utca egy szakaszának aszfaltozása, valamint a térköves lépcső kialakítása a temetőben. Minden vállalkozótól kellett árajánlatot beszerezni, a hivatal Műszaki Osztályának köszönjük a segítséget. Reméljük, hogy a pályázat sikeres lesz. Ráférne a városra az említett munkálatok.

**Veress János:** A tervezett összegek kapcsán van egy kis probléma. Kaptunk egy tájékoztatást, hogy mit lehet ebből az összegből csinálni, de arról, hogy konkrétan a részönkormányzat mennyi összeget kap, határozott-e a testület? Úgy tudom, a legégetőbb problémákat kellett volna összegyűjtenie mindenkinek. Tudom, hogy sok munka volt benne, de felelősségteljesen én nem tudok így erről dönteni. Ki döntötte ezt el?

**Baracskai József:** Ez egy tervezet. Az összeg a tavalyi elképzeléseken alapul. A pályázatot olvasva pl. Tekenye 6,5 millió forintot kapott, e településméretre járó támogatási összeget analogizálták a részönkormányzatokra és ezt kerekítettük fel 7 millió forintra. Mindenre próbáltunk reális árajánlatot elfogadni. Persze rákölthettük volna a keretösszeget az egyik részönkormányzatra vagy projektre is, mégis úgy állítottuk össze, hogy a legtöbb pályázati cél valósuljon meg és a legtöbb zalaszentgróti élvezze a 181 millió forintot.

**Veress János:** Ha Zalaszentgrót lakosságszámát nézzük, akkor a lakosság 1/3-a él részönkormányzatok területén. Ha a keretösszeget elharmadoljuk, akkor 60 millió forint jön ki és 6 részönkormányzat van. Nekünk is szükségünk lett volna erre a pénzre. Zalakoppány esetében a 8,5 millió forintos árajánlat miatt is. Kint voltunk a Műszaki Osztály munkatársaival és megállapítottuk, hogy sok feladat lenne. Itt van elsősorban a ravatalozó térkövezése, mert sárban tocsognak az emberek. Kérek minden vezetőt, hogy gondoljuk át, hogy elfogadjuk-e a részönkormányzatok számára tervezett keretösszeget. Felelősséggel tartozunk azért, amit elvállaltunk.

**Baracskai József:** Kezdem a felsorolást, úgy mint Toldi utca, Mező Ferenc utca, Jókai utca, Szív utca, Balatoni utca, Bocskai utca stb. A város összes utcájában lehetne járda felújítást végezni. Nyilvánvalóan, ha megkérdeznénk a Mező Ferenc és Kisfaludy utca lakosságát, akkor mindenki a sajátját javasolná a felújításra. A Romtorony felújítására is el lehetne költeni. A keretösszeg fejkvóta alapján történő elosztását nem javaslom, mert egy belvárosi egészségügyi központot többen látogatnak, mint egy részönkormányzatot. Amennyiben most változtatnánk rajta az újabb árajánlatkérést és újabb számolási feladatot szülne, a határidő pedig szoros.

**Beke László:** Én úgy gondolom, hogy ezt az előterjesztést ebben a formában el kell fogadnunk. Nem lehet mérleg szerint osztozkodni. Két tanulsága van ennek az ügynek. Az egyik az, hogy a 181 millió forintnak lesz-e realitása. Ha lett volna egy munka megbeszélés, amit én szorgalmaztam, akkor meg tudtuk volna beszélni, amit Veress János képviselő társam hozott fel és lehetett volna folytatni. Ez a hajó elment és a jövőben nem így kellene történnie. A másik, hogy ha képződik egy maradvány összeg, akkor az a részönkormányzatoknak járjon. Többek között ígéret van arra, hogy két év múlva ismét lesz ilyen lehetőség, akkor a fejkvóta szerint történjen a pénz elosztása.

**Baracskai József:** Támogatom a felvetést, hogy ha ez az összeg marad, úgy kerüljön elosztásra a részönkormányzatok között. Mindenképpen át kell akkor nézni és olyan beruházást tervezni, amelyeknek szükséges a megoldása.

**Veress János:** Két tételből is tudnék lefaragni, elsősorban a hivatal tető felújításából. Én úgy gondolom, hogy ha két év múlva kapunk ilyen összeget, akkor az addig várhatna. A házasságkötő terem összegét 9 millióra lecsökkenteném, és ezzel máris jutna 10-10 millió forint a részönkormányzatok részére és el lehetne ezt az összeget költeni okosan.

**Baracskai József:** Ha ilyen egyszerű lenne, hogy csak tologatjuk a számokat, megtennénk. A hivatal tetőfelújítása is rendkívül fontos. Nem egyszerű az árajánlatokat beszerezni; van aki nem is ad. Az alpolgármester úr javaslatának elfogadására nincs akadály.

**Dr. Tihanyi Ottó:** A belvízzel kapcsolatosan lesz pályázat?

**Baracskai József:** Igen.

**Dr. Tihanyi Ottó:** Én csatlakoznék Veress János képviselő társamhoz. A prioritásokat szem előtt tartva jelöljünk meg fontos dolgokat, az azonban nem volt szem előtt tartva, hogy mennyibe kerül majd. Formailag ez nem is volt megszavazva semmiféle formában. Tüskeszentpéterben ugyanolyan fontos a belvíz elvezetés, mint a ravatolózó. A mi határozatunk úgy szólt, hogy a belvíz elvezetés is szükségszerű lenne.

**Kozmáné Vadász Viktória:** A Kis utcát már megterveztettük. Arra vonatkozóan kértünk árajánlatot a szélesítésre. A Szív utcára két variáció volt, a szélesebb vagy a keskenyebb. Azért került hátra, mert bíztunk benne, hogy majd a TOP-ba be tudjuk tenni a belterületi utak felújítására. Nem csak a belterületi utak, hanem a települések közötti összekötő szakaszának a kiépítésére is. A Kis utca belvíz elvezetésnél viszont már kértünk ajánlatot. Ez a költségvetésből megvalósítható abban az esetben, ha a közmunkások munkáját is figyelembe tudjuk venni. A kivitelezővel is úgy egyeztünk meg, hogy ő adja a szakmai vezetést és a lapátolást már közmunkában is meg tudjuk oldani. Ezért gondoltuk úgy, hogy ez ebből maradjon ki.

**Baracskai József:** A részönkormányzatban elvégzett munkák nem vesznek el. A TOP-ot végignézve ténylegesen szerepel benne vízelvezetés. Kiemelten szerepelünk, mint hátrányos helyzetű település. Erre plusz összeg van megszavazva.

**Dr. Simon Beáta:** Ahogy Viktória megfogalmazta, azokat a pályázati célokat érdemes megjelölni, amelyek nem engedélykötelesek. A belvíz elvezetés is engedélyköteles lehet, ha ilyen munkákat elvégzünk. A hivatal tető felújításával kapcsolatosan Gelencsér István képviselő úr is saját példájából adódóan elmondta, hogy az ilyen felújításnál lényeges a tető felújítása is. Szeretnénk elérni, hogy a város összkép szempontjából is szebb és vonzóbb képet tudjon mutatni. A tető állapotán az látszik, hogy a palát egy nagyobb vihar ki fogja kezdeni. Jó pár darab már így is hiányzik róla. Ezzel egy olyan lehetőséget fogunk kiaknázni, amely adott esetben egy sürgős intézkedést fog kiváltani. A jelenlegi energiafelhasználásunkat egy kedvezőbb működésre tudjuk cserélni. A pályázat összeállításnál a Gazdasági és Városfejlesztési Bizottság ülésén is elhangzott, hogy ha ezek a településrészek önállóak lennének, akkor a korábbi tendenciát követve 6,5 millió forinttámogatási összeg kerülne a részükre megállapításra. A korábbi képviselő-testület is bár nem határozat formájában, de támogatta a pályázatot és töltötte fel megfelelő műszaki tartalommal a keretösszegnek megfelelően. Jelen helyzetben egy keretösszeg lett meghatározva. Valóban egy hatékonyabb és nagymértékű fejlesztést lehet ebből az összegből megoldani. A lakosság is díjazni fogja, amikor látja, hogy mi valósul, meg és mi hasznosul belőle. Engedélyköteles dolgokat nagyon nehezen tudunk utólag olyan szinten végigvinni, hogy ha az engedélyt nem adjuk le időben, akkor félő, hogy kifutunk a támogatás felhasználására megadott időből. Ezért gondolnunk kell arra, hogy a fel nem használt támogatás rovatba kerülve elesünk a lehetőségtől, hogy ezt arra a célra használjuk fel. Az elszámolási határidő 2018. december 31. Gyakorlatilag hosszú távú lehetőségünk van a megvalósításra. A fel nem használt összeg visszautalásra kell, hogy kerüljön. A pénzügyi elszámolás egy szakmai elszámolással kell, hogy kiegészüljön, aminek a határideje 2019. február 28-a. Ezt a kincstár az ellenőrzés során nagyon szigorúan veszi. Elfogadásra javaslom a tisztelt képviselőknek.

**Gelencsér István:** Én is úgy gondolom, hogy sok mindent meg lehet ebből valósítani és vannak már megfelelő tapasztalataink. Többször elhangzott már, hogy esetleg tudunk félretenni egy-egy célra. A kerékpárútnál is ugyanez volt a helyzet, hogy majd marad, de csak arra tudtuk ráfordítani. Ennél a pályázatnál sem hiszem, hogy lehet ilyenre számítani. Mi sem azt valósítjuk meg, amit szerettünk volna, ugyanis a temetőnél felmerült az engedély kötelezettség. Mindenki azt állította, hogy nem kell és végül kiderült, hogy mégis. Azóta az is kiderült, hogy ki adja ki azt az engedélyt, mert addig az sem volt tiszta. A létszám alapján való elosztás esetén Kisszentgróton 23 millió 800 ezer forint járna, amit elkölthetnénk. Mi is valljuk, hogy járunk gyógyszertárba, iskolába. Én úgy gondolom, amint a Beke képviselő úr elmondta, hogy amint megtudtuk, hogy kétszer elkölthető a 181 millió forint, akkor tudtuk volna segíteni a hivatal munkáját. A Gazdasági és Városfejlesztési Bizottság ülésén dönthettünk volna és sok vitás kérdést megelőzhettünk volna. Tudom, hogy 20 emberrel nehezebb együtt dolgozni, mint 5 emberrel.

**Baracskai József:** Tényleg nagyon sajnálom, hogy így alakult, de egy hónappal ezelőtt írták ki a pályázatot. Értem a kritikát és el is fogadom. A következő 181 millió forintnál akár határozatba is foglalhatjuk, hogy az elosztás így legyen. Csak ebben az esetben Tüskeszentpéter elég kevés összeget kapna. Aranyod és Kisszentgrót a legtöbbet. A részönkormányzatoknál és a városi fórumokon folyamatosan jelezzük ezt a dolgot. Ha előre közlik, hogy mely útszakaszok kerülnek felújításra pályázat kiírásánál, már egyből össze tudjuk majd gyűjteni.

**Beke László:** Én jártam a hivatal padlásán, amikor a vizes blokkok felújítása megkezdődődött. Már akkor az volt a véleményem, hogy a tető felújításával kellett volna kezdeni. Amit a jegyző asszony elmondott a paláról, az valóban így van. A pala 30 év után olyan, mintha fent sem lenne. Felkérném a jegyző asszonyt, hogy a képviselő-testület kapjon egy tájékoztatót a hivatalban folyó felújítási munkákról. A lakosság hetek óta azt látja, hogy munkálatok folynak és további gondolatokat fűznek a dolgokhoz.

**Baracskai József:** A munka azért hosszadalmas, mert közmunkásokkal dolgoztatunk a vállalkozó sokkal drágább lett volna.

**Dr. Simon Beáta:** Minden beszámolóban elhangzik, hogy milyen munkálatokat tervezünk elvégezni a hivatalban. Próbáljuk minél hamarabb megtenni ezt. A legminimálisabb kiadással, a közmunkásokkal próbáljuk ezt a feladatot megoldani. Azt a normatívát használjuk fel, amit az állam a működésre ad. A költségvetési fedezet erre ad a közmunkások igénybevétele mellett lehetőséget, hiszen csak így tudjuk ezt a költséget fedezni. Ha ezt nem erre használjuk, vissza kell fizetni. A nagy munkák az igazgatási szünetben megtörténtek. Az ügyfélfogadás most töretlenül tud működni.

**Baracskai József:** Alpolgármester úrnak válaszolnék, hogy meglesz az a beszámoló és át fogjuk adni.

**Dr. Tihanyi Ottó:** Mi lett az 1,4 millió forinttal, amit Veress János képviselő úr kérdezett?

**Baracskai József:** Zalakoppány esetében is tartani akartuk a 7 millió forintot. Voltak munkafolyamatok, amiket nem lehetett elkülöníteni. Egy szakaszon mindenképpen állványozni kell. A nyílászárókat, vagyis az ajtókat, ezért ki kellett venni, mert ezek egy blokkban szerepeltek. Ezt vagy saját költségből fedezik vagy megvárják a következő időszakot.

Kérem, aki elfogadja a döntést az adósságkonszolidációban nem részesült önkormányzatok fejlesztési támogatásának felhasználásáról, szavazzon.

A képviselő-testület 7 igen, 1 nem szavazattal az alábbi határozatot hozta:

**128/2015. (VIII. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Magyarország 2015. évi központi költségvetéséről szóló 2014. évi C. törvény 3. melléklet II. 10. pontjában meghatározott adósságkonszolidációban nem részesült települési önkormányzatok fejlesztési támogatása jogcímen a helyi önkormányzatokért felelős miniszter által meghirdetett pályázati kiírására vonatkozó támogatási kérelmet az előterjesztés 1. számú mellékletét képező táblázat szerint hagyja jóvá.

A Képviselő-testület felhatalmazza a polgármestert a támogatási kérelem benyújtására, az esetleges hiánypótlások teljesítésére.

A Képviselő-testület felkéri a jegyzőt a szükséges intézkedések megtételére.

Határidő**:** 2015. november 30.

Felelős**:** Baracskai József polgármester

Dr. Simon Beáta jegyző

**2. sz. napirendi pont**

**Víziközmű szolgáltatás gördülő fejlesztési tervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A következő napirendi ponthoz érkezett egy kiegészítés, amelyet a Gazdasági és Városfejlesztési Bizottság 2015.09.26-i ülésén tárgyaltak. Ez összefügg az adósságkonszolidációval. A víziközmű szolgáltatás fejlesztési tervének tervezésénél beleírtuk a határozati javaslatba, hogy fokozatosan figyeljenek oda az Önkormányzat tervezett beruházásainak fejlesztésére. Felhatalmazást kapna a polgármester, hogy folytasson egyeztetéseket a terv kiegészítéséről, egyébként ezt a Gazdasági és Városfejlesztési Bizottság tárgyalta.

**Takács Tibor:** A módosító javaslatot befogadta a Gazdasági és Városfejlesztési Bizottság és egyhangúlag támogatta. Mi is ésszerűnek tartjuk, hogy a fejlesztés legyen egyeztetve a víziközmű szolgáltatás gördülő fejlesztési tervével, hiszen ne essünk abba a hibába, hogy megcsináljuk a járdát és utána fel kelljen bontani, mert a gördülő fejlesztési tervével éppen az szerepel, hogy ott cserélnek vízvezetéket vagy csapokat. Mindezek mellet két pontot tartalmaz a határozati javaslat. Az első, hogy elfogadjuk ezzel a kiegészítéssel a gördülő fejlesztési tervet, a második pedig hogy a zalaszentgróti víziközmű hálózaton lévő településekkel együtt fogjuk a tervezés költségeit viselni. Ezt is egyhangúlag elfogadta a bizottság. Volt egy kérdés, hogy miért szerepel üresen a szennyvízfejlesztés. Ez a táblázatban azért szerepel üresen, mert ha bekerül a tervbe, akkor meg kell valósítanunk akár önerőből is. Viszont arra számítunk, hogy a KEHOP-on belül ezt a szennyvízfejlesztést meg tudjuk majd csinálni. Augusztus 20. előtt talán egy héttel láttam a kiírást, hogy Brüsszel már elfogadta a tervezetet, tehát ebből fog megszületni a valódi pályázati kiírás, amit várunk és figyeljük, hogy beérkezzen.

**Baracskai József:** Ha kérdés vagy észrevétel nincsen, akkor ismertetném a kiegészített határozati javaslatot. Elfogadja a bővülő fejlesztési tervet, azzal, hogy az önkormányzat tervezett beruházásainál indokolt közmű felújítások kerüljenek a tervbe beépítésre. A Képviselő-testület felhatalmazza a polgármestert, hogy a döntésről tájékoztassa a Zalavíz Zrt.-t és folytasson egyeztetéseket a terv kiegészítésére. Így szólna a határozati javaslat 1. pontja.

A 2. pontban pedig: Zalaszentgrót Város Önkormányzatának Képviselő-testülete úgy dönt, hogy a víziközmű szolgáltatás gördülő fejlesztési terv benyújtásakor fizetendő igazgatási szolgáltatási díj megosztásáról megállapodást köt a Zalaszentgróti Kisregionális Szennyvízrendszeren, valamint a Zalaszentgróti Regionális Ivóvízrendszeren ellátásért felelős önkormányzatokkal .

**Gelencsér István:** Elég sok vita volt a telek és föld eladásokkal kapcsolatban, hogy többen kérdezték hol van most a kifüggesztés helyszíne. Nem tudtam megmondani, hogy most jelen pillanatban arra a 60 napra, amíg ki kell függeszteni, hol van kifüggesztve. Nincs erre vonatkozóan kötelezettségünk, hogy valami más helyet kellett volna kijelölni és ezt határozatban rögzíteni? Nehogy valaki belekössön, felmerülhet valami vitás ügy és nem szeretném, hogy az Önkormányzat valami ilyenbe fusson bele. Kérdésem, hogy van-e valami teendőnk vagy minden rendben van-e? Én is szeretném tudni, hogy hol lehet ezt megnézni.

**Dr. Simon Beáta:** A kifüggesztéssel kapcsolatos hirdetmények Németh Stefániánál vannak elhelyezve, és ennek a következő indoka van. Előfordult, hogy a kijelölt területről, amikor még a folyosón volt, szőrén-szálán eltűnt az eredeti szerződés. Ez olyan jogi anomáliákat okoz, amely a három példányos szerződés megküldése után nehéz helyzet elé állítja a hivatalt. Ezt a Földhivatallal is nagy nehézségek árán tudtuk megoldani, jegyzőkönyveztük és ezzel a jegyzőkönyvvel tudtuk a maradék példányt elküldeni. Ez egy közokirat, amely a felek által aláírt eredeti példány, amely ilyen jellegű felületről sajnálatos módon eltűnhet. Nem beszélve arról, hogy jellemzően erről a hirdető falról, hogy a végrehajtási iratoknak a másolati példánya is ugyanúgy eltűnik. Tehát, akit érint egy ilyen végrehajtási ügy, nem rögzíti vagy megnézi, hanem fogja és leveszi a hirdetési felületről. Aki bejön a hivatalba és érdeklődik, annak a rendelkezésére bocsájtjuk a szerződéseket. A hivatalban a Stefánia fölött megtalálható az a hirdetési felület, de csak azért, mert ezekre a szerződésekre csak így tudunk vigyázni. A következő időszakban meglesz a még nyilvánosabb kifüggesztés. Egy információs pultnál lesz egy olyan parafa tábla, amely felügyelettel biztosítja ezt a kifüggesztést, mert ott egy olyan kolléganő fog ülni, aki ebből a szempontból biztosítja azt, hogy vigyázzunk a szerződésekre. Mind a fizikai, mind az informatikai elérésre az év második felében lehetőség lesz.

**Baracskai József:** Tehát akkor még egyszer: Németh Stefániánál a kifüggesztések megtekinthetők, ahogy bejövünk a főbejáraton, egyből balra.

**Veress János:** Köszönöm polgármester úr. Két kérdésem lenne. Az első az, hogy a tegnapi megbeszélés során szó volt arról, hogy Széles Gábor vállalkozónak ment el egy levél a fürdővel kapcsolatban. Nem tudom, hogy a képviselő társaim látták - e ennek a tartalmát. Én nem láttam. Mikor nézhetnénk meg, mert valamennyire a várost érinti ennek a levélnek a tartalma. Véleményem szerint előtte tárgyalni, egyeztetni kellett volna, hogy mit tartalmazzon a levél. A másik kérdésem pedig Takács képviselő társamhoz szól, aki a Gazdasági Bizottság elnöke.Az iskolakonyha pályázat hogy zajlott és sikerült-e? Nyertünk, nem nyertünk?

**Takács Tibor:** A pályázatunk sajnos nem volt sikeres, ilyen értesítést kaptunk.

**Baracskai József:** Ezt már említettük.

**Takács Tibor:** Én is úgy emlékszem, hogy ez köztudott volt. Ha nem, akkor most mondom, hogy nem volt sikeres a pályázatunk.

**Baracskai József:** A másik kérdésre válaszolva, be van iktatva a levél, ügyiratszáma van, bárki betekinthet. Ha legközelebb olyan igénye van a képviselő úrnak, hogy minden levelezésbe betekint, akkor bármikor megteheti.

**Veress János:** Mindenesetre egy elég fontos témáról volt szó és jobb lett volna, ha közösen beszéljük meg, hogy mit tartalmazzon a levél.

**Baracskai József:** Nyilván mindent meg lehet beszélni közösen és mindenről naponta lehetne munkamegbeszéléseket összehívni. Ha kívánja, akkor jövő héten meg is mutatjuk a levelet. Nyilván nem az volt benne, hogy én el is adtam nekik mindent. Ez egy megkeresés volt. Én azt gondolom, hogy a képviselő-testületnek az ilyen megkereséseket, amikor a polgármester csupán felveszi valakivel a kapcsolatot, tehát nem tárgyal, véleményem szerint nem kell egyeztetni. De ha igénylik, akkor megteszem. Én ugyanakkor nem tartom indokoltnak, de ha igénylik, akkor mindenki számára elküldjük ezt a levelet. Szeretnének erről szavazni? Vagy egy embernek küldjem meg? Alpolgármester úr, akkor Önnek odaadom és mindenki megkapja az alpolgármester úrtól. Ezek megkeresések, beszélgetések, államtitkársággal, minisztériumokkal, más képviselőkkel. Semmilyen titkot nem tartalmaz, ez is csak egy kapcsolatfelvétel, hogy örülnék neki, ha itt körülnéznének Zalaszentgróton.

Kérem, aki egyetért a határozati javaslat 1. pontjával, szavazzon.

A képviselő-testület 8 igen szavazattal egyetért a határozat 1. pontjával.

Kérem, aki egyetért a határozati javaslat 2. pontjával, szavazzon.

A képviselő-testület 8 igen szavazattal egyetért a határozat 2. pontjával.

A fenti szavazatok alapján a képviselő-testület az alábbi határozatot hozta:

**129/2015. (VIII. 27.) számú képviselő-testületi határozat:**

1. Zalaszentgrót Város Önkormányzatának Képviselő-testülete a víziközmű szolgáltatás gördülő fejlesztési tervét elfogadja azzal, hogy az önkormányzat tervezett beruházásainál indokolt felújítások is kerüljenek a tervbe beépítésre.

A Képviselő-testület felhatalmazza a polgármestert, hogy a döntésről tájékoztassa a Zalavíz Zrt.-t és folytasson egyeztetéseket a terv kiegészítéséről.

**Határidő:** 2015. szeptember 15.

**Felelős:** Baracskai József polgármester

1. Zalaszentgrót Város Önkormányzatának Képviselő-testülete úgy dönt, hogy a víziközmű szolgáltatás gördülő fejlesztési terv benyújtásakor fizetendő igazgatási szolgáltatási díj megosztásáról megállapodást köt a Zalaszentgróti Kisregionális Szennyvízrendszeren, valamint a Zalaszentgróti Regionális Ivóvízrendszeren ellátásért felelős önkormányzatokkal.

A Képviselő-testület felhatalmazza a polgármestert a megállapodás aláírására.

**Határidő:** 2015. december 31.

**Felelős:** Baracskai József polgármester

Baracskai József polgármester további hozzászólás hiányában a zárt ülést 1900 órakor bezárta.

Kmf:

Baracskai József Dr. Simon Beáta

polgármester jegyző